BG Официален вестник на Европейския съюз L 205/70

РЕШЕНИЕ (ЕС) 2017/1436 НА КОМИСИЯТА

от 1 декември 2015 година

относно държавна помощ за преобразуване на електроцентралата в Lynemouth с цел преминаване към използване на биомаса SA.38762 (2015/C), която Обединеното кралство планира да приведе в действие

(нотифицирано под номр С(2015) 8441)

(само текстът на английски език е автентичен)

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз, и по-специално член 108, параграф 2, първа алинея от него,

като взе предвид Споразумението за Европейското икономическо пространство, и по-специално член 62, параграф 1, буква а) от него,

като покани заинтересованите страни да представят мненията си в съответствие с посочената/ите по-горе разпоредба/и (1) и и като взе предвид техните мнения,

като има предвид, че:

1. ПРОЦЕДУРА

(1) След контакти, предхождащи уведомлението, на 17 декември 2014 г. Обединеното кралство уведоми, в съответствие с член 108, параграф 3 от Договора за функционирането на Европейския съюз (ДФЕС), за помощта за проекта за преобразуване на електроцентралата в Lynemouth с цел преминаване към използване на биомаса. То предостави на Комисията допълнителни доказателства на 5 февруари 2015 г.

(2) С писмо от 19 февруари 2015 г. Комисията уведоми Обединеното кралство, че е решила да открие процедурата, посочена в член 108, параграф 2 от Договора по отношение на помощта (наричано по-долу „решението за откриване на процедурата“).

(3) Обединеното кралство представи своите коментари на 23 март 2015 г.

(4) На 10 април 2015 г. решението на Комисията да открие процедурата беше публикувано в Официален вестник на Европейския съюз (вж. бележка под линия 1). Комисията покани заинтересованите страни да представят мненията си.

(5) Комисията получи мнения от 30 заинтересовани страни. Тя ги препрати на Обединеното кралство на 20 май 2015 г., на което беше предоставена възможност да отговори. Обединеното кралство отговори на тези мнения на 12 юни 2015 г.

(6) На 23 юли 2015 г. Комисията поиска допълнителна информация, която Обединеното кралство предостави на 29 юли 2015 г. На 7 октомври 2015 г. Обединеното кралство предостави допълнителна информация.

2. ПОДРОБНО ОПИСАНИЕ НА МЯРКАТА

2.1. Проект за преобразуване на електроцентралата в Lynemouth с цел преминаване към използване на биомаса и получател на помощта

(7) Обединеното кралство избра осем проекта за възобновяеми енергийни източници в рамките на процеса по Окончателното решение за инвестиции във възобновяеми енергийни източници (FIDeR) (2). Подкрепата за тези избрани проекти ще бъде предоставена въз основа на договори за инвестиции. Проектът, за който е постъпило уведомление, е част от осемте проекта, избрани в рамките на FIDeR.

(8) Мярката за помощ, за която е уведомено, се отнася до помощ за преобразуването на електроцентралата в Lynemouth, работеща на въглища, към захранване изцяло с биомаса. Електроцентралата е разположена в Нортъмбърланд на североизточния бряг на Англия. Електроцентралата в Lynemouth е собственост на и се експлоатира от Power Limited, изцяло притежавано дъщерно дружество на RWE Supply & Trading GmbH.

(9) Lynemouth е електроцентрала на въглища с капацитет 420 MW, чиято търговска експлоатация е започнала през 1972 г. Съгласно настоящото предложение електроцентралата ще бъде модернизирана, така че да работи изключително на биомаса. Поради особеностите на горивния процес електроцентралата ще може да изгаря единствено промишлен клас дървесни пелети. Електроцентралата ще предоставя електроенергия за северната енергийна мрежа, захранваща североизточната част на Англия. Обединеното кралство изчислява, че проектът ще генерира 0,7 % от бъдещото крайно потребление на електроенергия в Обединеното кралство.

(10) Според приблизителните оценки на Обединеното кралство чрез проекта ще се намали с приблизително 17,7 млн. тона обемът на изпускания в атмосферата въглероден диоксид (CO2) за 12-годишния срок на проекта и ще се произвежда около 2,3 TWh електроенергия годишно. Електроцентралата ще работи с базово натоварване, предоставяйки по този начин планирана нисковъглеродна електроенергия.

(11) Според органите на Обединеното кралство електроцентралата е проектирана да работи при номинална електрическа мощност 420 MW със среден коефициент на натоварване 77 % (3). Електроцентралата ще използва приблизително 1,44—1,56 милиона сухи тона дървесни пелети на година, повечето от които внос от югоизточната част на САЩ ((60 %—80 %) от общото количество необходимо гориво). Приблизително (5 %—20 %) от горивото ще бъде с произход от Европа, а останалата част от Канада. Преобразуването на електроцентралата няма да бъде проектирано по такъв начин, че да бъде в съответствие с регламентите за изгаряне на отпадъци, и следователно в нея няма да може да се изгарят отпадъци от дървесина.

(12) В таблица са показани очакваните експлоатационни параметри на електроцентралата в Lynemouth. Според органите на Обединеното кралство коефициентът на натоварване е съотношение между времето, през което електроцентралата е технически на разположение за генериране на електроенергия (като се извади, например, необходимото време за техническо обслужване или ремонт), и времето, през което електроцентралата е действително планирана да генерира електроенергия (като се извади, например, времето, през което операторът на разпределителната мрежа ограничава работата на електроцентралата поради претоварване на мрежата; това понякога се нарича брутен коефициент на натоварване). Нетният коефициент на натоварване, показан в таблица, се получава чрез умножаване на средна техническа разполагаемост от 80,77 % и брутен коефициент на натоварване от 95,51 %. Експлоатационни параметри на електроцентралата в Lynemouth Разходи за гориво (GBP/GJ) Топлинна ефективност (%) Среден нетен коефициент на натоварване (%) 7,17 36,9 77

2.2. Национална правна рамка, финансиране и бюджет

(13) Националното правно основание е Законът за енергетиката от 2013 г.

(14) Общият бюджет за този проект възлиза на 0,8 млрд. британски лири. Обединеното кралство потвърди, че помощ няма да бъде изплащана на получателя на помощта преди датата на пускане в експлоатация.

(15) Помощта ще бъде отпускана от държавен контрагент, финансиран чрез законова такса, наложена върху всички лицензирани доставчици на електроенергия въз основа на пазарния дял на доставчиците, определена чрез измереното потребление на електроенергия. Доставчиците ще трябва да изпълняват своите задължения със свои собствени ресурси, но ще имат възможността да прехвърлят разходите върху потребителите като част от тяхната цялостна стратегия на ценообразуване.

2.3. Форма на помощта, продължителност и производствени разходи

(16) Помощта за проекта ще бъде предоставена под формата на променлива премия (т.нар. договор за разлика (ДЗР), изчислена като разликата в плащането между предварително определена цена (цената на упражняване) и показател за пазарната цена на електроенергията (референтната цена). Референтната цена е цена, основана на форуърдни цени на пазара на едро на електроенергия за даден период. Получателят на помощта ще получава пари от продажбата на произведената от него електроенергия на пазара, но когато средната цена на едро на електроенергията е под цената на упражняване, получателят на помощта ще получава допълнително плащане от контрагент, собственост на правителството на Обединеното кралство (Low Carbon Contracts Company Ltd — „контрагент на ДЗР“), за разликата. Получателят на помощта обаче ще запази рисковете от непостигане на референтната цена и риска от непостигане на прогнозирания обем на продажбите (4).

(17) Подкрепата за проекта за биомаса съответно се определя въз основа на административно определена цена на упражняване. Цените на упражняване бяха определени на такива равнища, че подкрепата в рамките на FIDeR е като цяло еквивалентна на тази, предвидена в рамките на текущата Схема за задължителни възобновяеми източници (5), с цел смекчаване на прехода между схемите за подпомагане.

(18) За изчисляване на цената на упражняване за специализирани електроцентрали, преминали към използване на биомаса (приложима за електроцентралата в Lynemouth), Обединеното кралство по-специално е отчело диапазоните на усреднените разходи за електроенергия в диапазона от 105 GBP/MWh до 115 GBP/MWh. Органите на Обединеното кралство обясниха, че нивото на цената на упражняване на проектите за преобразуване на електроцентрали с цел преминаване към използване на биомаса се изчислява, като се вземе предвид обхватът на най-ниските проценти на възвръщаемост (6) от 8,8 %—12,7 %.

(19) Приложимата цена на упражняване за този проект е 105 GBP/MWh (по цени от 2012 г., ежегодно индексирани с индекса на потребителските цени). Същата сума на MWh ще бъде максималната цена на упражняване, предложена на електроцентралите, преминали към биомаса, съгласно схемата за ДЗР. Усреднените разходи включват разходите за финансиране на нови електроцентрали въз основа на 10 % дисконтов процент за всички технологии. Обединеното кралство представи подробно начина на изчисляване на тези разходи, използваните източници на данни и разглежданите минимални проценти на възвръщаемост (7).

(20) Основните допускания, използвани за изчисляване на цените на упражняване, включително за усреднените разходи, цените на изкопаемите горива, действителните данъчни ставки и за максималното ниво на внедряване са посочени в доклада относно усреднените разходи на правителството на Обединеното кралство (8) и докладите на Министерството на енергетиката и изменението на климата (9). За тази цел съответната цена на едро на електроенергията се допуска да бъде около 55 GBP/MWh, като в реални условия тя ще се увеличи на 65 GBP/MWh през 2020 г.

(21) Въз основа на тази цена на упражняване вътрешната норма на възвръщаемост (ВНВ) на проекта е оценена на 9,7 % в реално изражение преди данъчно облагане. Предложеният договор за инвестиции ще приключи на 31 март 2027 г. независимо от датата на започване.

2.4. Натрупване

(22) Обединеното кралство поясни, че проектите, за които са предоставени договори за инвестиции, няма да могат да получават ДЗР за същото производство на електроенергия в рамките на новата схема за подпомагане. Нещо повече, нито един проект, който получава плащания в рамките на договорите за инвестиции, няма да може да получава сертификати за задължения за енергия от възобновяеми източници за същата произведена електроенергия. И накрая, производството на възобновяема енергия, което получава подкрепа чрез договор за инвестиции, няма да може да участва на пазара за капацитет или да получава инвестиционна помощ в рамките на срока на договора за инвестиции.

(23) Въз основа на описаните в съображение 22 принципи Обединеното кралство потвърди, че нито производителят, нито заинтересованите страни са получавали, им е била предоставяна или са кандидатствали за какъвто и да било друг вид държавна помощ от Обединеното кралство или от друга държава членка.

2.5. Използване и наличие на биомаса

(24) Както беше обяснено в съображение 9 по-горе, по проекта за електроцентралата в Lynemouth ще може да се изгарят само дървесни пелети. Дървесните пелети, използвани в електроцентралата в Lynemouth, ще трябва да отговарят на критериите за устойчивост на Обединеното кралство, в т.ч. на изискването за намаление на емисиите на парникови газове с минимум 60 % спрямо средния интензитет на електропроизводството на база изкопаеми горива в Съюза (а именно спрямо средните стойности за въглища и газ в Съюза, измерени чрез методиката, изложена в Директивата за възобновяемата енергия). Тези целеви стойности ще бъдат увеличени до намаление на парниковите газове с минимум 72 %, считано от април 2020 г., а след това до намаление с минимум 75 % от април 2025 г. нататък. Критериите за устойчивост на Обединеното кралство също така съдържат разпоредби за опазване на биологичното разнообразие и избягване на неустойчиви практики (10).

(25) Световната търговия с дървесни стърготини беше оценена на 22 милиона тона годишно през 2011 г. Търсенето в Съюза надвишава производството, което означава, че в Съюза се внасят дървесни пелети. Нетният внос на дървесни пелети в Съюза през същата година беше оценен на 3,2 милиона тона годишно и той се е увеличил на около 4 милиона тона годишно през 2012 г.

(26) Потреблението на дървесни пелети в световен мащаб се оценява на 22,4—24,5 милиона тона през 2012 г. (11), от които приблизително 15,1 милиона тона са били използвани в Съюза. Държавите членки, които консумират най-много дървесни пелети в електроцентрали, са Обединеното кралство (1,3 милиона тона през 2013 г.) (12), Белгия (1,3 милиона тона), Нидерландия (1,2 милиона тона), Дания (1 милион тона) и Швеция (1 милион тона).

2.6. Прозрачност

(27) По отношение на отчетността и прозрачността Обединеното кралство посочи, че всички договори за инвестиции, възложени чрез процеса по FIDeR, са публикувани онлайн във формата, в която са били подписани (13).

2.7. Решение за откриване на официалната процедура по разследване

(28) На 19 февруари 2015 г. Комисията реши да открие официалната процедура по разследване относно съвместимостта на помощта с вътрешния пазар, по-специално с оглед на пропорционалността на помощта и риска от нарушение на пазара.

(29) По-специално Комисията заключи, че рискът от свръхкомпенсация не може да бъде изключен. Комисията отбеляза, че ВНВ е била засегната в значителна степен от първоначалните предположения, използвани за финансовите изчисления, и че стойностите на работните параметри, първоначално определени от Обединеното кралство, не са били напълно съвместими с наличната пазарна информация.

(30) Комисията направи изчисление на чувствителността за оценка на въздействието върху ВНВ на промените върху средната топлинна ефективност, коефициента на натоварване и разходите за гориво на електроцентралата. Съгласно тези изчисления, ако топлинната ефективност и коефициентът на натоварване се увеличат с 5 %, а цените на горивата намалят с 5 %, ВНВ (в реално изражение преди данъчно облагане) би се увеличила от 9,7 % на 23,1 %. Подобно отклонение от 10 % на трите параметъра би увеличило ВНВ на 31,7 %. Поради това Комисията счете, че несигурността по отношение на допусканията, използвани при изчисляването на разходите, може да доведе до потенциална свръхкомпенсация.

(31) Освен това Комисията изрази загриженост, че количеството изходна суровина, необходима за работата на електроцентралата в Lynemouth изцяло на биомаса, е значително в сравнение както с пазара на Европейския съюз, така и със световния пазар. Въз основа на данни от 2012 г. на електроцентралата в Lynemouth ще се падат приблизително 7,4 % от световното потребление на дървесни пелети, 11,2 % от европейското потребление и 88,2 % от потреблението в Обединеното кралство с нарастващ внос.

(32) Комисията изрази съмнения, че такова увеличение в търсенето в такъв кратък срок може да бъде поето от пазара на дървесни пелети без значителни нарушения на пазара. Комисията също така отбеляза, че дървесната биомаса се използва като суровина в редица сектори (като производството на пулпа и хартия или картон) и не може да се изключат нарушения на пазара.

3. МНЕНИЯ НА ЗАИНТЕРЕСОВАНИТЕ СТРАНИ

(33) Комисията получи общо 30 мнения от заинтересовани страни. В мненията от търговски организации (14) и членове на парламента на Обединеното кралство беше подчертано икономическото и социалното значение на проекта. Писма за подкрепа от различни заинтересовани страни също бяха представени от Lynemouth Power LTD и Spencer Group.

(34) Четири неправителствени организации подчертаха рисковете за околната среда от проекта (15). По-специално в представените мнения се поставят под въпрос намаленията на емисии на CO2, получени чрез генериране на електричество от внесена биомаса, и се изразяват опасения относно възможните отрицателни въздействия върху замърсяването на въздуха и биологичното разнообразие.

(35) Шест организации представиха доводи в подкрепа на становището, че проектът в Lynemouth може да наруши конкуренцията на суровинния пазар за дървесни влакна. Получените мнения обхващат: влияние на увеличеното използване на биомаса за производство на енергия върху световния пазар на дървесни влакна (Федерация на отраслите, работещи с дървени панели в Обединеното кралство (Wood Panel Industries Federation), WPF) и върху европейските цени на суровините (Европейската федерация на производителите на плоскости (European Panel Federation) — EPF); последици за пазара на дървесна пулпа в югоизточната част на Съединените американски щати (САЩ) (Американската асоциация на производителите на хартия и дървен материал (American Forest & Paper Association), Steptoe и Johnson от името на заинтересована страна от югоизточната част на САЩ и установен в САЩ потребител на дървесна пулпа) и последици за пазара на дървесни остатъци в Северна Америка (Съветът по почви и мулч (Mulch & Soil Council).

(36) Установен в САЩ потребител на дървесна пулпа и Steptoe и Johnson твърдят, че макар и засегнатите производствени обекти да са установени в САЩ, полуготовите материали се изнасят за Съюза. Следователно потенциалното нарушение на пазара може да повлияе върху операциите в Съюза. В представените от WPF и EPF мнения се твърди, че проектът за преобразуване в Lynemouth може да наруши конкуренцията на пазара за дървесни влакна в Обединеното кралство и Европейския съюз. За да обосноват твърдението си, от WPF предоставиха данни от проучване, показващи увеличение в цените на дървесни стърготини, талаш и трески на пазара в Обединеното кралство. Данните (графиката) показват увеличение на цената с приблизително 80 % (данните не са коригирани с инфлацията). EPF представи графика с цените за дървесни стърготини, талаш и трески в Европа, взети от проучване на консултанта Ecofys (16). Данните показват увеличение от приблизително 40 % спрямо 2009 г. Въпреки това данните показват, че увеличението в цените е ограничено до някои държави (Австрия, Франция, Италия, Швеция, Обединеното кралство), докато цените са останали относително постоянни в други (Белгия, Литва, Румъния, Словакия, Испания).

(37) В представени мнения от установен в САЩ потребител на дървесна пулпа, Американската асоциация на производителите на хартия и дървен материал (AFPA) и Steptoe и Johnson твърдят, че тъй като повечето от дървесните пелети ще бъдат внасяни от югоизточната част на САЩ, предложената мярка би могла да наруши конкуренцията на пазара в САЩ.

(38) Установен в САЩ потребител на дървесна пулпа и AFPA представиха данни, че общото производство на дървен материал в югоизточната част на САЩ през 2011 г. е възлизало на 230 милиона зелени тона („ЗТ“, еквивалентни на 107 сухи тона, тъй като поради съдържанието на влага 2,15 ЗТ са необходими за получаването на 1 сух тон (17)). От тях около 115 милиона ЗТ бяха дървесна пулпа (предимно от мека дървесина). На фигура 1 е показан общият добив в югоизточната част на САЩ по вид продукти (18). Фигура 1 Износ на произведен дървен материал от южната част на САЩ за периода 1995—2011 г. (Abt et al., 2014 г.)

(39) Представените в доклада данни показват увеличение на производството на пелети от югоизточната част на САЩ през последните години и през същия период увеличение на износа на пелети от югоизточната част на САЩ. Съгласно същия доклад производственият капацитет за дървесни пелети в югоизточната част на САЩ се е увеличил от 2 милиона ЗТ през 2010 г. на 6 милиона ЗТ през 2011 г. Почти целият нов капацитет е бил използван за производството на пелети за износ в държави — членки на ЕС.

(40) Според данни, представени от Steptoe и Johnson, цената на борова пулпа в югоизточната част на САЩ се е увеличила с 25 % в периода 2011—2014 г., а цената на пулпа от твърда дървесина — с 60 %. Според AFPA цените за дърводобив на борова пулпа в южната част на САЩ са се увеличили с 11 % през 2013 г. и с 10 % през 2014 г. Тези страни твърдят, че увеличението се дължи на увеличеното производство на дървесни пелети. Посоченият в точка 36 по-горе потребител на дървесна пулпа не предоставя данни за разходите, но изказва подобни твърдения относно риска от увеличена цена на суровината вследствие на субсидираното използване на дървесни пелети.

(41) Според данни, представени от Steptoe и Johnson, цената на борова пулпа в югоизточната част на САЩ се е увеличила с 25 % в периода 2011—2014 г., а цената на пулпа от твърда дървесина — с 60 %. Посочените страни твърдяха, че увеличението се дължи на увеличеното производство на дървесни пелети.

(42) В подкрепа на това твърдение един установен в САЩ потребител на дървесна пулпа и AFPA представиха теоретично проучване, в което се анализира икономическото въздействие на големите увеличения на производството на пелети върху пазара на дървесни влакна в югоизточната част на САЩ (19). При това проучване се моделират сценарии с високо проникване на биомаса. Авторите са изчислили бъдещето търсене на дървесни пелети, като са взели предвид високото проникване на биоенергията (включително националните и международните тенденции в политиката и прогнозите от Националните планове за действие относно енергията от възобновяеми източници в ЕС). Моделът приема, че до 2020 г. около 44 милиона ЗТ пелети и дървени стърготини ще бъдат произвеждани на година в югоизточната част на САЩ с цел производство на енергия. Според използвания модел този голям обем допълнително търсене причинява значително увеличение в цените на суровините в краткосрочен план (в границите на около 70 % средно за целия пазар). В дългосрочен план обаче горските ресурси ще се увеличат, за да се посрещне търсенето, и цените ще се понижат.

(43) Steptoe и Johnson отбелязаха, че засаждането на дървета с търговска цел в югоизточната част на САЩ намалява през последните 3 десетилетия. В съчетание с увеличеното производство на пелети това може да доведе до отрицателен растеж в региона, като доведе до неустойчиви практики в областта на околната среда и загуба на биологично разнообразие.

(44) Установен в САЩ потребител на дървесна пулпа, EPF и Steptoe и Johnson изразиха опасения относно кумулативното въздействие на други големи проекти (по-специално тези на електроцентралата Drax в Обединеното кралство) и на Европейската политика в областта на биомасата като цяло.

(45) Съветът по почви и мулч (Mulch & Soil Council) изрази опасения за евентуално нарушаване на пазара за дървесни остатъци в Северна Америка.

(46) WPF, Steptoe и Johnson и Съветът по почви и мулч поставиха под съмнение намаленията на емисиите на CO2, получени чрез генериране на електроенергия от биомаса, внесена от Северна Америка. Steptoe и Johnson също така изразиха съмнения относно пропорционалността на помощта и предоставиха допълнителни данни за източника на дървения материал, използван за производство на пелети, и нуждите от суровина за опаковъчната промишленост.

(47) Дванадесет (20) дружества и асоциации на промишлеността представиха технически доводи, изтъкващи стабилността и положителното въздействие на проекта. Представените мнения обхващат теми, включващи (наред с другото): ВНВ на проекта; устойчивостта и наличието на биомаса; ролята на енергията от биомаса за постигането на целите за възобновяеми енергийни източници на Обединеното кралство; очакваните експлоатационни параметри на електроцентралата и логистиката на снабдяването с гориво.

(48) По-специално Промишлената асоциация на производителите на пелети в САЩ (US Industrial Pellet Association) подчерта намаляването на емисиите, свързани с биоенергията и устойчивостта на пелетите, произведени в САЩ. Тя също така представи данни за цената на суровините в югоизточната част на САЩ (вж. фигура 2 по-долу).

(49) Асоциацията на производителите на дървесни пелети в Канада предостави данни за наличието на дървесни пелети. По-специално в представеното мнение се цитира проучване от консултанта Poyry (21), според което регионите на доставка — югоизточната част на САЩ, западната част на Канада и Русия, сумарно разполагат с 50 милиона тона, сушени на пещ, като излишък от изходна биомаса за суровина. Фигура 2 Цени за дърводобив в югоизточната част на САЩ

(50) Enviva представи данни за прогнозното търсене и предлагане на дървесни пелети. Според Enviva през първото тримесечие на 2015 г. е имало проекти за дървесни пелети в процес на изграждане, които след завършването им заедно ще добавят 18,1 милиона сухи тона към световния производствен капацитет. В представените мнения имаше също така и данни за производството на дървен материал в САЩ (вж. фигура 3). Фигура 3 Започване на строителство на жилища и потребление на дървен материал в САЩ, 2004—2014 г.

(51) Европейският съвет в сектора за производство на пелети предостави данни за цените и наличието на дървесни пелети и за цените на суровините в Съюза и в САЩ. Според Европейския съвет в сектора за производство на пелети сериозното увеличение на търсенето на дървесни пелети в периода 2012—2014 г. не е довело до значително увеличение в цените на пелетите. За да обоснове този довод, Европейският съвет в сектора за производство на пелети представи данни за цената на дървесните пелети в САЩ за периода от декември 2013 г. до април 2015 г. и в Съюза за периода от януари 2011 г. до март 2015 г. И в двата случая не се наблюдава увеличение на цените.

(52) Съгласно тези данни сериозното увеличение на търсенето на дървесни пелети в периода 2012—2014 г. не е довело до значително увеличение в цените на пелетите.

(53) И накрая, в едно от представените мнения (на Société Générale) бяха представени данни за рентабилността на проекта.

4. МНЕНИЯ НА ОБЕДИНЕНОТО КРАЛСТВО

(54) Обединеното кралство предостави допълнителна информация за работните параметри на електроцентралата в Lynemouth. След преглед на други електроцентрали на биомаса, коефициентът на натоварване на електроцентралата беше увеличен от 75,3 % на 77 % (както е посочено в таблица, вж. също бележка под линия 3). В допълнение на това Обединеното кралство показа, че топлинната ефективност на електроцентралите на разпрашени въглища е около 36 % за електроцентралите в Обединеното кралство, работещи на въглища, за периода 2009—2013 г. И накрая, Обединеното кралство представи разбивка на разходите за гориво и обясни, че всички работни параметри са надеждни, тъй като те са съпоставени с други електроцентрали и са разгледани от независими експерти (22).

(55) Обединеното кралство твърди, че икономическият модел на проекта в Lynemouth се е променил значително след уведомлението. По-специално възлагането на проекта е било предвидено през третото тримесечие на 2016 г., но Обединеното кралство преценява, че проектът сега ще бъде възложен до втората половина на 2017 г. Тъй като подкрепата за преминаване към биомаса ще приключи през март 2027 г., проектът загуби приблизително една година от субсидията, независимо от датата на започването му. Проектът също така беше със завишени капиталови разходи. Освен това, поради промяна в политиката, от август 2015 г. възобновяемите източници на електроенергия няма да бъдат освободени от данъка за изменението на климата (данъка върху въглеродните емисии). И накрая, обезценката на лирата спрямо американския долар допълнително намали рентабилността на проекта.

(56) Според органите на Обединеното кралство тези развития значително са намалили рентабилността на проекта. Прогнозната ВНВ сега е приблизително (3 %—8 %) на реална основа преди данъчно облагане.

(57) През 2014 г. световният пазар на дървесни пелети се разрасна, като достигна 27 милиона сухи тона. Обединеното кралство също така предостави данни за търговията на световния пазар на дървесни пелети (вж. фигура 4). Потреблението на дървесни пелети в Съюза почти се е удвоило от приблизително 8 милиона сухи тона (въздушно сухи) през 2009 г. до около 16 милиона сухи тона през 2013 г. (23). Фигура 4 Търговия с дървесни пелети от внос в ЕС в сухи тонове

(58) Фигура 5 показва, че вносът на пелети в Европейския съюз се е увеличил от 1,8 милиона сухи тона през 2009 г. на 3,2 милиона сухи тона през 2011 г. През 2012 г. вносът в Съюза възлизаше на приблизително 4 милиона сухи тона, а през следващите години се очаква увеличение на вноса. През 2014 г. вносът на дървесни пелети от югоизточната част на САЩ в Съюза възлизаше на приблизително 7,3 милиона сухи тона (24). Фигура 5 Търговия с дървесни пелети от внос в ЕС в сухи тонове (източник: данни от Обединеното кралство)

(59) Обединеното кралство също така поясни, че огромното количество реално предлагани пелети в момента се изкупува съгласно индивидуално договорени договори (обикновено със срок от 5 до 10 години). Спот пазарът на дървесни пелети представлява много малка част от цялостното предлагане на дървесни пелети. Дъскорезниците за пелети могат да се построят за 18—30 месеца и потенциално да бъдат подкрепени с дългосрочен договор за доставка. Поради малките пречки пред навлизането на нови участници на пазара органите на Обединеното кралство твърдят, че пазарът на дървесни пелети може да поеме увеличението в търсенето, необходимо за снабдяване на електроцентралата в Lynemouth.

(60) В подкрепа на това Обединеното кралство сравни потреблението на пелети в Съюза със спот цената в югоизточната част на САЩ. Както е показано на фигура 5, вносът в Съюза от югоизточната част на САЩ се е удвоил за периода 2009—2011 г. През този период цените на спот пазара не се промениха значително независимо от увеличения внос в Съюза, както е показано на фигура 6. Фигура 6: Потребление на дървесни пелети и цени франко борд (FOB) на спот пазарите за дървесни пелети в югоизточната част на САЩ (2009—2013 г.). (…) (*1)

(61) Обединеното кралство също така предостави данни относно предлаганата верига за доставки. Lynemouth планира приблизително (60 %—80 %) от необходимите пелети да бъдат с произход от югоизточната част на САЩ. Приблизително (5 %—20 %) ще бъдат с произход от други държави членки, а останалата част — от Западна Канада. Електроцентралата в Lynemouth е набелязала (…) възможни доставчици, от които (…) в (…) различни щати от югоизточната част на САЩ и (…) в Европа. Lynemouth не възнамерява да си доставя биомаса с произход от Обединеното кралство.

(62) Според Обединеното кралство увеличението в цените на суровините може да се обясни с липсата на дървесни остатъци. Обединеното кралство обясни, че дървесните остатъци от дъскорезници се получават в големи количества при обработката на бичен дървен материал и могат да се използват за производството на дървесни пелети, както и за други приложения. Въпреки това наличието на дървесни остатъци от дъскорезници е ограничено и е обвързано с производството на бичен дървен материал. Според Обединеното кралство строителният сектор в САЩ не се е възстановил напълно след финансовата криза. Намаленото строителство на жилища и производство на дървен бичен материал намалява предлагането на дървесни остатъци от дъскорезници, които могат да се използват за производството на дървесна маса и дървесни пелети. Според Обединеното кралство недостигът на дървесни остатъци от дъскорезници допринася значително за увеличението в цените на суровините.

(63) В подкрепа на това твърдение органите на Обединеното кралство твърдят, че увеличението в цените на суровините на местните пазари не съответства на увеличеното производство на пелети. На фигура 7 е показано увеличението в цените на местните пазари в САЩ от второто тримесечие на 2013 г. до първото тримесечие на 2015 г., като е посочено за кои пазари се наблюдава най-голямо увеличение в производството на пелети. Фигура 7 Увеличение на цените за добив на борова дървесина на местните пазари в САЩ през периода второ тримесечие на 2013 г. — първо тримесечие на 2015 г. (…) (*1)

(64) И накрая, Обединеното кралство потвърди, че посредством изменение на разпоредбите в договора от електроцентралата в Lynemouth може бъде поискано да промени критериите за устойчивост, описани в съображение 24, например в случай на бъдещи задължителни европейски критерии за устойчивост за твърда биомаса.

5. ОЦЕНКА НА МЯРКАТА

(65) Дадена мярка представлява държавна помощ по смисъла на член 107, параграф 1 от ДФЕС, ако тя е „предоставена от държава членка или чрез ресурси на държава членка, под каквато и да било форма, която нарушава или заплашва да наруши конкуренцията чрез поставяне в по-благоприятно положение на определени предприятия или производството на някои стоки, доколкото засяга търговията между държавите членки (…)“.

(66) Както е изложено в решението за откриване на процедурата от 19 февруари 2015 г., получателят на помощта ще получава оперативна помощ под формата на променлива премия (вж. съображения 16—19 по-горе) от контрагента — притежаваното от правителството на Обединеното кралство дружество Low Carbon Contracts Company Ltd, за генерираната електроенергия. Мярката поставя в благоприятно положение производството на електроенергия от възобновяеми енергийни източници (в този случай биомаса) от избрания получател на помощта. Електроенергията е широко търгувана между държавите членки. Следователно мярката, за която е подадено уведомление, може да наруши конкуренцията на пазара на електроенергия и да засегне търговията между държавите членки. Освен това електроцентралата ще се конкурира по отношение на горивата от биомаса на пазара за суровини. По-конкретно, поради липсата на достатъчно местни горски ресурси, повечето от твърдата биомаса, необходима за осигуряване на гориво за електроцентралата, ще бъде внасяна от чужбина (вж. съображение 61).

(67) Комисията заключава, че мярката, за която е подадено уведомление, представлява държавна помощ по смисъла на член 107 от Договора (25).

5.1. Законосъобразност на помощта

(68) Въз основа на информацията, предоставена от Обединеното кралство, Комисията отбелязва, че не е взето окончателно решение за инвестиране. Никакви плащания няма да се извършват преди да бъде получено одобрение на държавната помощ. Поради това Комисията счита, че Обединеното кралство е изпълнило задълженията си съгласно член 108, параграф 3 от ДФЕС.

5.2. Съвместимост на помощта

(69) Комисията отбелязва, че мярката, за която е постъпило уведомление, има за цел насърчаването на производството на електроенергия от възобновяеми енергийни източници, по-специално от твърда биомаса. Мярката, за която е постъпило уведомление, попада в приложното поле на Насоките относно държавната помощ за опазване на околната среда и за енергетика за периода 2014—2020 г. (НПОСЕ) (26). Поради това Комисията оцени мярката, за която беше подадено уведомление, въз основа на общите разпоредби за съвместимост на НПОСЕ (изложени в раздел 3.2 от НПОСЕ) и въз основа на специфичните критерии за съвместимост за оперативна помощ, предоставена за електроенергия от възобновяеми енергийни източници (раздел 3.3.2.1 от НПОСЕ).

5.2.1. Цел от общ интерес

(70) Както е заключила в решението си за откриване на процедурата, Комисията отбелязва, че целта на мярката за помощ, за която е постъпило уведомление, е да помогне на Обединеното кралство да постигне целите за възобновяема енергия и за намаляване на емисиите на CO2, определени от ЕС като част от стратегията „Европа 2020“ (27). Както е описано в съображение 10 по-горе, според оценки на Обединеното кралство електроцентралата се очаква да генерира около 2,3 TWh възобновяема електроенергия, което означава намаление със 17,7 милиона тона на емисиите на CO2. Ето защо, в съответствие с параграфи 30 и 31 и параграф 33, буква а) от НПОСЕ, Обединеното кралство изрично представи очакваното намаление на емисиите на CO2 и възобновяемата електроенергия, очаквана от проекта. Комисията стига до заключението, че мярката за държавна помощ, за която е постъпило уведомление, е насочена към цел от общ интерес в съответствие с член 107, параграф 3, буква в) от Договора;

(71) Екологични организации и Steptoe и Johnson изразиха опасения относно въздействието върху околната среда от проекта. Обединеното кралство потвърди, че помощ ще се предоставя само за биомаса, която отговаря на определенията, посочени в НПОСЕ (вж. съображение 6 от НПОСЕ). Комисията припомня, че помощта ще отговаря на целите, свързани с околната среда, определени в съображение 69, и по този начин изпълнява изпитването за въздействието на околната среда, което трябва да се предприеме с цел контрол на държавната помощ. В допълнение към изпълнението на това свързано с държавната помощ изпитване електроцентралата ще трябва да спазва цялото приложимо законодателство в областта на околната среда, и по-специално по отношение на въздействието върху замърсяването на въздуха. Електроцентралата подлежи на и трябва да спазва Директива 2010/75/ЕС на Европейския парламент и на Съвета (28), в която се определят нормите за допустими емисии за емисиите на NOx, SO2 и на частици, изпускани от големи горивни инсталации. В допълнение на това Комисията отбелязва, че използваните от Lynemouth дървесни пелети ще трябва да отговарят на критериите за устойчивост на Обединеното кралство. Според органите на Обединеното кралство тези критерии, включително минималните намаления на емисиите на СО2, се изчисляват въз основа на жизнения цикъл. Критериите за устойчивост на Обединеното кралство също така съдържат разпоредби за избягване на други отрицателни последици за околната среда (като загуба на биологично разнообразие).

5.2.2. Необходимост от намеса на държавата, стимулиращ ефект и целесъобразност на помощта

(72) Комисията също така заключи в своето решение за откриване на процедурата, че помощта е необходима, има стимулиращ ефект и е подходяща. По-специално, като се позовава на параграфи 38, 107 и 115 от НПОСЕ, Комисията отбелязва, че неефективностите на пазара (т.е. невключването на външни фактори, генерирани от използването на изкопаеми горива, в цената на енергията) не са достатъчно засегнати в съществуващата рамка на политиката и без разглежданата оперативна помощ проектът не би бил финансово жизнеспособен.

(73) Като се позова на параграфи 49 и 58 от НПОСЕ, Обединеното кралство показа, че изравнените разходи за електроенергия са много над очакваната пазарна цена на електроенергията и органите на Обединеното кралство предоставиха финансов анализ, доказващ, че без разглежданата помощ ВНВ на проекта би била отрицателна. В такава ситуация участниците на пазара не биха искали да инвестират в проекта за биомаса. Помощта следователно променя поведението на нейния получател. Обединеното кралство потвърди, че от получателя на помощта се е изисквало да подаде заявления и че това е било направено преди започване на работата по проекта (параграф 51 от НПОСЕ).

(74) Като се позова по-специално на параграфи 40 и 116 от НПОСЕ, Обединеното кралство показа, че помощта е подходящ инструмент. Както беше обяснено в решението за откриване на процедурата, изравнените разходи за електроенергия са над очакваната цена на пазара на електроенергия и очакваната ВНВ без държавна помощ би била отрицателна. С цел да се поправи липсата на достатъчно приходи за конкретния проект, Обединеното кралство предоставя държавна помощ, която е специално насочена към конкретния проект и отговоря на потребностите за проекта, който трябва да бъде предприет, без да се надвишава очакваната ВНВ (напр. в рамките на праговите ставки на доходността, описани в съображение 18 по-горе). По-специално проектът в Lynemouth е бил избран измежду няколко други с цел постигане на целите на Съюза за възобновяема енергия (вж. съображение 7 по-горе) и е получил оперативна помощ под формата на договор за разлика. Комисията в своето решение по дело SA.36196 (29) (Реформа на пазара на електроенергия — Договор за разлика за възобновяеми енергийни източници) заключи, че ДЗР е подходящ инструмент за постигане на целта от общ интерес.

(75) Ето защо Комисията заключава, че помощта за проекта, за който е постъпило уведомление, е необходима, има стимулиращ ефект и е предоставена чрез подходящ инструмент.

5.2.3. Пропорционалност.

(76) В своето решение за откриване на процедурата Комисията изрази съмнения, че помощта е пропорционална (вж. съображение 28 по-горе). Комисията припомня, че изравнените разходи за електроенергия (ИРЗЕ) за такъв проект за биомаса, въз основа на ВНВ от 10 %, са били изчислени от Обединеното кралство като най-малко 105 GBP/MWh (вж. съображение 19). Комисията счита ИРЗЕ за подходящи, както вече беше потвърдено в предишни решения (30). Обединеното кралство показа, че помощта на единица енергия не надвишава разликата между ИРЗЕ и очакваната пазарна цена на електроенергията, тъй като цената на упражняване (отразяваща пазарната цена плюс премия) не надвишава ИРЗЕ (31). Освен това Обединеното кралство потвърди, че помощ ще се предоставя до амортизиране на инвестицията съгласно обичайните счетоводни правила.

(77) Праговата ставка на доходността за проекта е между 8,8 % и 12,7 % на реална основа преди данъчно облагане, както е описано в съображение 18 по-горе, и е приета от Комисията в нейното решение за откриване на процедурата. Тя беше в съответствие със ставките, одобрени преди това от Комисията за проекти за биомаса в Обединеното кралство (32). Комисията ще оцени дали ВНВ на проекта съответства на праговата ставка на доходността.

(78) След решението за откриване на процедурата Обединеното кралство представи актуализирана информация за проекта, показваща че ВНВ за проекта в Lynemouth е значително по-ниска в сравнение с уведомлението, главно поради загубата на приблизително една година от субсидията, по-високите капиталови разходи, премахването на освобождаването от данъка за изменението на климата и неблагоприятните развития по отношение на валутния курс. В допълнение на това органите на Обединеното кралство актуализираха благоприятно коефициента на натоварване — един от работните параметри.

(79) Според представеното финансово изчисляване ВНВ за проекта сега е приблизително (3 %—8 %) на реална основа преди данъчно облагане, което е доста под праговата ставка на доходността и следователно вече представлява индикация за липсата на свръхкомпенсация. Въпреки това Комисията отбелязва, че работните параметри все пак могат да варират, като например средната топлинна ефективност, коефициентът на натоварване и разходът на гориво.

(80) С оглед на това Обединеното кралство предостави данни, показващи че топлинната ефективност на електроцентралите на разпрашени въглища е около 36 %, а пазарната информация сочи, че този тип проект за преминаване към биомаса би могъл да постигне топлинна ефективност от приблизително 38 %—39 %. Увеличение от 10 % на топлинната ефективност, както е отразено в решението за откриване на процедурата, следователно не изглежда реалистично.

(81) Както беше посочено по-горе, коефициентът на натоварване на проекта (вж. съображение 12) е бил увеличен на 77 % въз основа на анализ на данни от други електроцентрали, работещи на биомаса, разгледани от Обединеното кралство след решението за откриване на процедурата. В допълнение на това предоставената от Обединеното кралство информация показва, че нетният коефициент на натоварване за този вид електроцентрала няма да надвишава приблизително 80 % (33).

(82) Що се отнася до разходите за гориво, Обединеното кралство обясни подробно разходите за осигуряване на достатъчни запаси от дървесни пелети. Предоставената документация беше потвърдена от независими експерти и включва подробна разбивка на основните ценообразуващи елементи във веригата за доставки на Lynemouth, включително производствени разходи, транспорт и логистика (включително разходите, свързани с модернизирането на пристанищните съоръжения, изисквани от Lynemouth). Въз основа на представеното обяснение Комисията заключава, че разходите за гориво от 7,17 GBP/GJ е разумна оценка на очакваните разходи за гориво.

(83) ВНВ беше изчислена при увеличение на топлинната ефективност и коефициента на натоварване с 5 % и намаляване на разходите за гориво с 5 %. Промените на тази величина се считат за съвместими с реалистичните диапазони на работните параметри, както е посочено в съображения 79—81. Тези кумулативни промени биха довели до увеличение на ВНВ (на реална основа преди данъчно облагане) от приблизително (3 %—8 %) на (…). Тази стойност все още е в рамките на диапазона на праговите ставки на доходността, предвидени от Обединеното кралство.

(84) С оглед на гореизложеното Комисията заключава, че помощта не води до свръхкомпенсация. Следователно мярката, за която е постъпило уведомление, е пропорционална за постигане на целта от общ интерес.

5.2.4. Избягване на неоправдани отрицателни ефекти върху конкуренцията и търговията

(85) При оценка на съвместимостта на мярка за държавна помощ Комисията трябва да установи, че „нейните отрицателни ефекти, изразяващи се в нарушение на конкуренцията и въздействие върху търговията между държавите членки, трябва да бъдат ограничени и по-малки от положителните ефекти, изразяващи се в принос за целта от общ интерес“ (вж. параграф 88 от НПОСЕ).

(86) С позоваване на параграфи 94—96 от НПОСЕ Комисията установи, че мярката не води до явни отрицателни ефекти, тъй като помощта е пропорционална и не води просто до преместването на дейността без последици за околната среда. Помощта ще помогне на проекта за преобразуване на електроцентралата в Lynemouth така, че да премине от въглища към биомаса, което ще доведе до намаления на емисиите на СО2 (вж. съображение 10 по-горе).

(87) При оценяване на отрицателните ефекти на мярката за помощ Комисията се съсредоточава върху нарушенията в резултат на предвидимото въздействие на помощта върху конкуренцията на засегнатите продуктови пазари и местоположението на икономическата дейност (вж. параграф 97 от НПОСЕ). Тъй като помощта се предоставя за производство на електроенергия от възобновяеми енергийни източници, засегнатият продуктов пазар е пазарът на електроенергия.

(88) На първо място, Комисията припомня ограничения пазарен дял на получателя на помощта (0,7 % от пазара за производство на електроенергия в Обединеното кралство). На второ място, като се позовава на параграф 101 от НПОСЕ, Комисията също така отбелязва, че проектът включва модернизиране на съществуваща електроцентрала, работеща с въглища, и следователно няма да доведе до отрицателни последици, като например по-конкретно увеличаване на пазарната мощ на получателя на помощта. Поради това Комисията счита, че мярката не би имала някакво значително въздействие върху конкуренцията на пазара за производство на електроенергия в Обединеното кралство.

(89) В своето решение за откриване на процедурата Комисията изрази съмнения относно това дали проектът нарушава конкуренцията на пазара за дървесни пелети и по-нататък нагоре по веригата на пазара за суровини до степен, която противоречи на общия интерес. С оглед на специфичните особености на този проект, за който е постъпило отделно уведомление, Комисията включи в анализа и косвените ефекти върху вторичните пазари.

5.2.5. Нарушение на пазара за дървесни пелети

(90) Комисията първо припомня, че електроцентралата в Lynemouth ще може да използва само промишлен клас дървесни пелети. И докато някои електроцентрали може и да са в състояние частично да заместят дървесните пелети с други горива, не се очаква електроцентралата в Lynemouth да може да замести дървесните пелети с друг продукт, като се има предвид нейното проектиране. За целите на анализа на мащаба на нарушаването на конкуренцията от проекта, пазарът на промишлени дървесни пелети представлява подходящият продуктов пазар.

(91) Предоставените от Обединеното кралство данни (вж. фигура 4) показват, че дървесни пелети се търгуват между основните региони на производство и потребление. В допълнение на това търговските потоци са се увеличили значително през последните няколко години (повече от 40 % за една година). В допълнение на това Обединеното кралство представи данни, че вносът на дървесни пелети в ЕС от югоизточната част на САЩ се е удвоил от 2009 г. до 2011 г. (както е показано на фигура 5).

(92) Следователно, въз основа на търговските потоци и обема на вноса в Съюза, Комисията заключава, че пазарът на дървесни пелети не е ограничен до една отделна държава членка или до Съюза, а следва да се счита за световен пазар при оценката на нарушенията на пазара по отношение на пазара за дървесни пелети.

(93) През 2014 г. световният пазар на дървесни пелети се разрасна, като достигна 27 милиона сухи тона. Европейското потребление на дървесни пелети се е удвоило в периода 2009—2012 г. (както е показано на фигура 5). Независимо от това увеличение, данните във фигура 6 показват, че цените на спот пазара не са се променили значително.

(94) Освен това от информацията, представена в отговор на решението за откриване на процедурата, Комисията отбелязва, че по-голяма част от предлагането на дървесни пелети понастоящем се изкупува съгласно индивидуално договаряни дългосрочни договори. Дъскорезниците за пелети могат да се построят в рамките на 2 години (или по-бързо), след като бъдат подписани нови договори и бъдат подсигурени продажбите. Следователно пречките пред достъпа до пазара за нови производствени мощности изглеждат малки. Неотдавнашното увеличение на капацитета за производство на пелети както в югоизточната част на САЩ, така и в Съюза, (34) подкрепя тази констатация.

(95) Количеството дървесни пелети, необходими на Lynemouth, представлява приблизително 5,5 % от световния пазар на дървесни пелети за 2014 г. Това е значително по-малко от изчислението за 7,4 % в решението за откриване на процедурата, изготвено въз основа на данни за 2012 г. С оглед на факта, че нови дъскорезници за пелети могат да бъдат построени повече или по-малко успоредно с проекта за преобразуване като продължителност (вж. съображения (59) и (60), може да се очаква, че допълнителен капацитет ще стане наличен с допълнителното търсене, както беше потвърдено от предвидената верига за доставки по проекта.

(96) Също така, като се изхожда от миналия опит, нивата на вноса и потреблението са се увеличили значително в Съюза, което е още един показател, че пазарът на дървесни пелети може да поеме големи увеличения в търсенето на дървесни пелети. Отбелязва се също така, че спот цената в югоизточната част на САЩ, основната област, от която се очаква по проекта да се доставят дървесни пелети, не се е променила значително (фигура 6), докато вносът в Съюза от този регион е нараснал (фигура 5).

(97) Анализът показва, че пазарът за дървесни пелети е световен и може да поеме нарастване на търсенето на дървесни пелети, каквото се очаква в резултат от проекта. Ето защо Комисията заключава, че помощта не оказва неблагоприятно въздействие върху условията на търговия на пазара за дървесни пелети до степен, която противоречи на общия интерес (намаления на емисиите на СО2 и увеличаване на производството на електроенергия от възобновяеми енергийни източници).

5.2.6. Нарушение на пазара за суровини

(98) Комисията отбеляза в решението за откриване на процедурата (вж. съображение 75 от решението за откриване на процедурата), че увеличеното търсене на дървесни пелети може да доведе до допълнителни нарушения на пазара на суровини (т.е. пазара на дървесни влакна). В това отношение се припомня, че помощта се отпуска за MWh електроенергия, произведена от електроцентралата в Lynemouth. Потенциалните нарушения на пазара на дървесни пелети и пазара на суровини не са резултат от преки субсидии за дървесни пелети или суровини, а от увеличеното търсене на гориво за производство на електроенергия. В допълнение на това последиците за пазара на суровини са косвени в сравнение с нарушенията на пазара за дървесни пелети.

(99) Докато пелетите могат да бъдат транспортирани през море, по икономически причини суровините, използвани в сектора за производство на дървесни пелети, обикновено могат да бъдат превозвани само на ограничени разстояния. Предприятията за производство на полуготови продукти от дървесна пулпа доставят дървен материал от райони в рамките на средно разстояние от приблизително 100—150 km (наречено водосборен радиус на снабдяване на предприятието). За да се оцени въздействието на тези електроцентрали върху конкуренцията, е необходимо да се определи от кой местен пазар пелетите ще бъдат или е вероятно да бъдат доставяни.

(100) Както беше обяснено в съображение 11 по-горе, електроцентралата в Lynemouth се очаква да доставя (60 %—80 %) от общото количество дървесни пелети, необходими за гориво, от югоизточната част на САЩ. Приблизително (5 %—20 %) до 15 % ще бъдат с произход от други държави членки. Това предполага, че приблизително (…) милиона сухи тона на година ще бъдат с произход от други държави членки от около 16 различни доставчика. Това би се равнявало на приблизително (…) от потреблението на дървесни пелети в ЕС (вж. фигура 6). Освен това, по проекта в Lynemouth не се предвижда доставянето на суровини с произход от Обединеното кралство. Ето защо е малко вероятно проектът да доведе до увеличаване на цените на суровините в Обединеното кралство или на пазара на Европейския съюз, както се твърди съответно от EPF и WPF. Поради това мярката не се очаква да доведе до неоправдано нарушаване на конкуренцията в рамките на Съюза. Тъй като повечето дървесни пелети са с произход извън Съюза, а пазарът за суровини е местен, последиците се проявяват извън границите на Съюза.

(101) Приблизително (10 %—30 %) от необходимите дървесни пелети ще бъдат с произход от Канада. Потенциалните доставки от Канада се считат за значително по-високи от тези от Европа. Данните, предоставени от Асоциацията на производителите на пелети в Канада, са предвиждали излишък от 14 милиона сухи тона биомаса в Западна Канада. Суровините с произход от Канада биха възлизали на (…) от очаквания излишък. Следователно проектът не се очаква да има неоправдано влияние върху канадския пазар на суровини за дървесни пелети.

(102) Повечето от доставките по проекта ще бъдат внасяни от югоизточната част на САЩ. Следователно разследването на потенциалните нарушения на пазара за суровини (дървесни влакна) е съсредоточено върху този регион.

(103) Lynemouth ще внася приблизително 2 милиона ЗТ (еквивалентни на приблизително 0,9 милиона сухи тона) от югоизточната част на САЩ. Това се равнява на 1,7 % от общото предлагане на дървесна пулпа (през 2011 г. в югоизточната част на САЩ и 0,9 % от общото количество на изнесения материал през същата година в този регион. Такива ниски проценти сами по себе си не дават силни индикации за неоправдани нарушения на пазара на суровини. По-специално, като се взема предвид общото количество на изнесения материал, въздействието няма да доведе до неоправдано нарушаване на пазара. Освен това тези цифри отчитат единствено дървесната пулпа и не вземат предвид други вложени материали, като например дървесни остатъци от сеч и рязане, които могат също така до известна степен да се използват за производство на дървесни гранули.

(104) Въпреки това някои трети страни заявиха, че увеличението на производството на пелети е причинило увеличение на цените за суровините (дървесна пулпа) в югоизточната част на САЩ. По-специално Steptoe и Johnson, както и AFPA представиха данни, показващи увеличение на цените през периода 2011—2014 г. Същите данни, но за по-дълъг период от време, бяха представени от Промишлената асоциация на производителите на пелети в САЩ (US Industrial Pellet Association) (фигура 3).

(105) Комисията отбелязва, както е показано на фигура 2, че средната цена за суровините (дърводобив) в югоизточната част на САЩ не е извън историческия диапазон. Следователно увеличението на цените от 2011 г. не изглежда да е необичайно. През 2010 г. цените бяха дори по-високи, като според твърденията това се е дължало на метеорологични явления.

(106) В допълнение на това Обединеното кралство заяви, че пазарът в САЩ все още беше засегнат от намалението на търсенето в резултат на финансовата криза. По-специално производството на бичен дървен материал е било намалено с приблизително 57 милиона ЗТ в сравнение с 2005 г. Ако това количество се предостави на разположение, това би генерирало приблизително 18—19 милиона ЗТ остатъци, които биха могли да служат като източник за дървесни пелети или конкурентни продукти. Освен това Обединеното кралство твърди, че не съществува корелация между районите със силно производство на пелети и увеличението в цените на дървесната пулпа на местните пазари (фигура 7).

(107) И наистина, данните от фигура 1 показват, че по-големи обеми от дървен бичен материал, и следователно остатъци, са били на разположение преди 2008 г. Една по-ограничена наличност на дървесни остатъци следователно би могла да окаже отрицателно влияние върху цената на дървесната пулпа. Освен това Обединеното кралство показа, че едно силно производство на пелети не означава непременно корелация с увеличенията в цените на суровината (вж. съображение 63 по-горе).

(108) Както беше посочено по-горе (вж. съображение 62 по-горе), цената на дървесната пулпа е засегната от елементи като метеорологичните условия и наличието на дървесни остатъци (свързано с пазара на бичен дървен материал), като също така ценови колебания са били наблюдавани и в миналото. Освен това, ценови увеличения и намаления се наблюдават както в райони със силно производство, така и в райони със слабо производство на пелети. Следователно непрякото търсене на суровини в резултат от проекта в Lynemouth не се очаква да доведе до неоправдани нарушения на пазара.

(109) Заинтересованите страни също така представиха теоретично проучване, моделиращо възможните ефекти на бъдещи сценарии с високо проникване на биоенергията. В проучването не се оценява въздействието на проекта в Lynemouth върху пазара, а се оценява ефекта от очакваното световно търсене на биомаса, като се вземат предвид съществуващите и бъдещите политики. Все пак не е сигурно до каква степен бъдещите планове за биомаса ще бъдат реализирани и ако бъдат осъществени, то при какви условия и от кои региони ще бъде действително доставяна биомаса. Поради това проучването не променя заключенията за потенциалното въздействие на проекта в Lynemouth, тъй като то е насочено по-специално към потенциалните ефекти от бъдещите развития.

(110) И накрая, според предоставени от Обединеното кралство данни, Lynemouth възнамерява да доставя биомаса от приблизително (…) дъскорезници в (…) щати от югоизточната част на САЩ. Диверсификацията на веригата за доставки допълнително ще намали всякакъв риск от нарушаване на местните пазари.

(111) Ето защо Комисията заключава, че мярката не се очаква да доведе до неоправдани нарушения на пазара на суровини. В това отношение се припомня, че помощта се предоставя за производството на електроенергия от твърда биомаса и всички последствия от помощта ще бъдат непреки за източниците на суровини, използвани от сектора за производство на дървесни пелети.

5.2.7. Балансиращ тест

(112) Както е посочено в параграф 97 от НПОСЕ, ако мерките за държавна помощ са добре насочени към пазарната неефективност, която са предназначени да отстранят, рискът помощта да доведе до неоснователно нарушаване на конкуренцията е по-малък. Комисията отбелязва, че помощта е пряко насочена към постигане на целите за възобновяема енергия и намаляване на емисиите на CO2 по един пропорционален и подходящ начин. Следователно и рискът от неоправдано нарушаване на конкуренцията също е по-ограничен. Както беше посочено в съображение 110 по-горе, Комисията не откри неоправдано нарушаване на засегнатия продуктов пазар (дървесни пелети). Освен това не са установени неоправдани нарушения на пазарите нагоре по веригата (суровини).

(113) В допълнение на това Комисията трябва да оцени дали мярката нарушава или заплашва да наруши конкуренцията, доколкото тя засяга търговията между държавите членки. Последиците за пазара на суровини са местни и се проявяват предимно извън границите на Европа, тъй като дървесните пелети се внасят. Поради това последиците за търговията между държавите членки във всички случаи биха били ограничени.

(114) Поради това Комисията счита, че отрицателните последици от помощта за проекта в Lynemouth по отношение на нарушенията на конкуренцията и въздействието върху търговията между държавите членки, са ограничени и неутрализирани от положителните ефекти по отношение на приноса към целта от общ интерес (производство на енергия от възобновяеми източници и намаляване на емисиите на СО2 в производството на електроенергия), така че общият баланс е положителен.

5.2.8. Други аспекти — съответствие с членове 30 и 110 от ДФЕС.

(115) В контекста на решението относно ДЗР за възобновяеми енергийни източници (SA.36196) и решението относно помощта в рамките на FIDeR за пет проекта за вятърни електроцентрали в морето (SA.38758, SA.38759, SA.38761, SA.38763 и SA.38812) и за инсталация за комбинирано производство на топлинна и електрическа енергия (SA.38796), Обединеното кралство се ангажира, че ще коригира начина, по който се изчисляват задълженията на доставчиците на електроенергия за плащания по ДЗР, така че допустимата възобновяема електроенергия, генерирана в държавите — членки на ЕС, извън Обединеното кралство и доставяна на клиентите в Обединеното кралство, да не се брои към пазарните дялове на доставчиците.

(116) Обединеното кралство ще гарантира, че никакви плащания по ДЗР няма да се извършват преди това освобождаване да бъде въведено, или ако това не е възможно, Обединеното кралство ще въведе механизъм за възстановяване на съответните разходи на доставчиците за внесената допустима възобновяема електроенергия, доставена преди освобождаването да е влязло в сила, но след започване на плащанията по ДЗР.

(117) Задължението, посочено в съображение 114, ще се прилага също така и за мярката, за която е постъпило уведомление.

(118) С оглед на задължението, посочено в съображение 114, Комисията счита, че механизмът за финансиране на мерки за подпомагане, за които е постъпило уведомление, не следва да въвежда никакви ограничения в противоречие с член 30 или член 110 от ДФЕС.

6. ЗАКЛЮЧЕНИЕ

(119) С оглед на горепосоченото Комисията счита, че мярката за помощ, за която е получено уведомление, преследва цел от общ интерес по необходим и пропорционален начин в съответствие с НПОСЕ и че следователно помощта е съвместима с вътрешния пазар въз основа на член 107, параграф 3, буква в) от ДФЕС.

ПРИЕ НАСТОЯЩОТО РЕШЕНИЕ:

Член 1

Мярката за помощ, за която Обединеното кралство е подало уведомление, е съвместима с вътрешния пазар съгласно член 107, параграф 3, буква в) от Договора за функционирането на Европейския съюз.

Член 2

Адресат на настоящото решение е Обединеното кралство Великобритания и Северна Ирландия.

Съставено в Брюксел на 1 декември 2015 година. За Комисията Margrethe VESTAGER Член на Комисията

(1) ОВ C 116, 10.4.2015 г., стр. 52.

(2) Комисията прие решение по шест от тези осем проекта. На 23 юли 2014 г. решение да не се повдигат възражения беше прието относно пет проекта за вятърни електроцентрали в морето (дела SA.38758, SA.38759, SA.38761, SA.38763 и SA.38812 (ОВ C 393, 7.11.2014 г., стр. 7) и на 22 януари 2015 г. решение да не се повдигат възражения беше прието относно проекта за комбинирано производство на топлинна и електрическа енергия (КПТЕ) на базата на биомаса в Teesside (SA. 38796), решението още не е публикувано).

(3) Коефициентът на натоварване е бил изчислен на 75,3 % в първоначалното уведомление и впоследствие е бил актуализиран от Обединеното кралство.

(4) За повече подробности относно механизма за възнаграждение по схемата „Договор за разлика“ вж. съображения 17—31 от решението на Комисията относно дело SA.36196 Реформа на пазара на електроенергия — Договор за разлика за възобновяеми енергийни източници (C(2014) 5079 final).

(5) Схемата първоначално беше одобрена с Решение на Комисията от 28 февруари 2001 г. по дело N504/2000, а впоследствие беше изменяна няколко пъти. В сегашната си форма схемата беше одобрена от Комисията с решението ѝ от 2 април 2013 г. по дело SA.35565 (ОВ C 167, 13.6.2013 г., стр. 5). Някои специфични елементи впоследствие бяха одобрени за Северна Ирландия (дело SA.36084) и Шотландия (дело SA.37453).

(6) Праговата ставка на доходността се определя като минималната норма на възвръщаемост, необходима за реализиране на проект от този вид.

(7) Всички тези елементи са публикувани от органите на Обединеното кралство в документа „Разходи за производство на електроенергия“ (Electricity Generation Costs), на разположение на: https://www.gov.uk/government/publications/electricity-generation-costs.

(8) Electricity Generation Costs December 2013, Министерство на енергетиката и изменението на климата (МЕИК) (2013 г.), на разположение на: https://www.gov.uk/government/publications/electricity-generation-costs.

(9) На разположение на: https://www.gov.uk/government/publications/electricity-market-reform-delivery-plan

(10) За повече подробности, вж: www.gov.uk/government/consultations/ensuring-biomass-affordability-and-value-for-money-under-the-renewables-obligation.

(11) AEBIOM European Bioenergy Outlook 2013 (Европейски перспективи за биоенергията за 2013 г. — Европейската асоциация по биомаса (AEBIOM).

(12) AEBIOM European Bioenergy Outlook 2013.

(13) На разположение на уебсайта: https://www.gov.uk/government/publications/final-investment-decision-fid-enabling-for-renewables-investment-contracts.

(14) North East Local Enterprise Partnership (Партньорство между местни предприятия от североизтока); North East Chamber of Commerce (Търговска камара на Североизтока); UK Trade & Investment (Търговия и инвестиции в Обединеното кралство).

(15) Friends of the Earth (Приятели на земята); Natural Resources Defense Council (Съвет за защита на природните ресурси); Fern and Biofuel watch (Преглед на биогорива и папрати).

(16) ECOFYS (2014 г.), Carbon Leakage assessment for the European Panel Federation — Wood panel industry and the carbon leakage list 2015-2019 criteria (Оценка на изместването на въглеродни емисии за Европейската федерация на производителите на плоскости — Секторът на дървените плоскости и критериите от списъка с изместване на въглеродни емисии за периода 2015—2019 г.).

(17) От съображения за съгласуваност всички данни относно пазара на дървесна пулпа и пазара в югоизточната част на САЩ са представени в зелени тонове. Коефициентът на преобразуване от 2,15 ЗТ за 1 сух тон се използва системно.

(18) Karen Lee Abt, Robert C. Abt, Christopher S. Galik и Kenneth E. Skogn. 2014 г. „Еffect of Policies on Pellet Production and Forests in the U.S. South“ („Влияние на политиките върху производството на пелети и горите в южната част на САЩ“). Достъпно на: http://www.srs.fs.usda.gov/pubs/47281. Този доклад е представен в контекста на фазата на откриване на разследването от няколко страни.

(19) Abt et al., 2014.

(20) RWE Group; EDF; Lynemouth Power LTD; Асоциация за възобновяема енергия (the Renewable Energy Association); Пристанище Tyne; Dong Energy; Energy UK; Асоциация на производителите на пелети в САЩ (US pellets association); Асоциация на производителите на пелети в Канада (Canada pellet association); Enviva; Doosan; Европейски съвет в сектора за производство на пелети (European Pellet Council).

(21) Pöyry. The Risk of Indirect Wood Use Change, Final Report Prepared for Energie Nederland (Рискът от косвена промяна в използването на дървесината, окончателен доклад, изготвен за Energie Nederland), юли 2014 г.

(22) Oxera, Parsons, Brinckerhoff и Ramboll.

(23) AEBIOM, 2013 г.

(24) Данни от Обединеното кралство.

(*1) Търговска тайна.

(25) Вж. също решения по дела SA.38758, SA.38759, SA.38761, SA.38763 и SA.38812; и дело SA.38796 (решението още не е публикувано), при които дружествата се възползват от подобна помощ по ДЗР.

(26) ОВ C 200, 28.6.2014 г., стр. 1.

(27) Вж. Директива 2009/28/ЕО на Eвропейския парламент и на Съвета от 23 април 2009 г. за насърчаване използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (ОВ L 140 от 5.6.2009 г., стр. 16) и Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (ОВ L 275, 25.10.2003 г., стр. 32) и Съобщение COM/2011/0885 окончателен.

(28) Директива 2010/75/ЕС на Европейския парламент и на Съвета от 24 ноември 2010 г. относно емисиите от промишлеността (комплексно предотвратяване и контрол на замърсяването) (ОВ L 334, 17.12.2010 г., стр. 17).

(29) ОВ C 393, 7.11.2014 г., стр. 2.

(30) Вж. например решението по дела SA.38758, SA.38759, SA.38761, SA.38763 и SA.38812; и решенията по дело SA.38796 (решението все още не е публикувано).

(31) Вж. съображения 20—33 от решението за откриване на процедурата за повече подробности относно изравнените разходи за електроенергия (ИРЗЕ) (общи усреднени разходи за производство на енергия) по проекта.

(32) Вж. например Схемата за задължителни възобновяеми източници — SA.35565 (ОВ C 167, 13.6.2013 г., стр. 5).

(33) Тези предположения са в съответствие с данните, предоставени от Société Générale в представяните мнения (вж. съображение 53 по-горе).

(34) Вж. например фигура 2 в решението за откриване на процедурата (ОВ C 116, 10.4.2015 г., стр. 52).